2 Sidroe-droe ureuëng harôh jipeuseumah keureubeuen meunyoe ureuëng nyan meudesya ubak TUHAN sabab hana jitem jok pulang barang nyang jikeubah lé ureuëng laén nibak jihnyan, atawa jitipée gob, jicue atra gob, atawa ka meuteumé barang nyang gadôh, lé ureuëng nyan ji-iengkeue ngon jimeubudok cula-calo.
4 Ureuëng nyang meusalah nyan harôh jibayeue lom mandum nyang jiteumé nyan ngon cara hana jujoe. Watée jihnyan ka meuteumé bahwa jihnyan salah, ureuëng nyan harôh jibayeue peunoh keu ureuëng po atra nyan, teutamah dua ploh peureusen.
6 Keu keureubeuen geunantoe rugoe ureuëng nyan harôh jipeuseumah saboh bubiri atawa kaméng agam nyang hana meucupa dan teutakse meunurot yuem nyang meuyuem bak Khimah TUHAN.
7 Imeum geukeureubeuen keu desya ureuëng nyan, teuma ureuëng nyan laju geupeu amphon desya jih lé TUHAN.
8 TUHAN meufeureuman ubak Nabi Musa, mangat geujak peusampoe ubak Nabi Harun dan aneuëk-aneuëk gobnyan peuratoran-peuratoran lagée nyoe keuhai keureubeuen nyang teutot banmandum. Imeum harôh geupeuduek keureubeuen nyang teutot u ateueh miseubah dan geupeubiyeu disinan simalam beungoh, dan apui jih teutab hu sabe.
10 Óh ka lheueh keureubeuen nyan jeuet keu abée, imeum geusôk sileuweue paneuek bajée jubah nibak ija lineun, harôh geubeu ôt abée nyang meugapah nyan nibak ateueh miseubah laju geukeubah bak binéh miseubah.
11 Óh ka lheueh nyan gobnyan harôh geugantoe peukayan dan geuba laju abée u luwa khimah-khimah, ubak teumpat nyang ka teupeu khusos keu nyan.
12 Tieb-tieb beungoh imeum harôh geukeubah kayée apui u ateueh miseubah, geuatoe keureubeuen nyang teutot di ateueh nyan, dan geutot gapah nibak keureubeuen peudamé. Apui nyang na ateueh miseubah harôh hu sabe hana jeuet lon.
14 Nyoe kheueh peuratoran-peuratoran keuhai keureubeuen teuhidang keu TUHAN. Keureubeuen nyan harôh teuba ukeue miseubah lé sidroe nibak keuturonan Nabi Harun.
15 Gobnyan harôh geucok saboh reugam teupông halôh deungon minyéuk dan banmandum keumeunyan, laju geutot u ateueh miseubah sibagoe tanda bahwa banmandum keureubeuen nyan geupeuseumah ubak TUHAN. Bée keureubeuen nyang mangat nyan lumpah that galak até TUHAN.
16 Teupông nyang leubeh nyan harôh teupeugét keu ruti hana meurago dan geupajoh lé imeum-imeum nibak teumpat nyang khusos, na kheueh nibak leuen Khimah TUHAN. Nyan kheueh jeumba imeum nyang geubri lé TUHAN keu awaknyan ateueh keureubeuen peunajoh. Peunajoh nyan that suci, lagée keureubeuen peuamphon desya dan keureubeuen geunantoe rugoe.
18 Keu siumu masa soe mantong ureuëng agam nibak keuturonan Nabi Harun jeuet geumakheun ruti nyan; nyan kheueh jeumba awaknyan nyang teutab nibak peunajoh nyang geupeuseumah ubak TUHAN. Ureuëng laén nyang cukéh peunajoh nyang ka geukeureubeuen nyan, teuma meuteumé bala ngon sabab teunaga suci nibak nyan.
19 TUHAN geubri ubak Nabi Musa peuratoran-peuratoran lagée nyoe,
20 keuhai keureubeuen bak teubaiát sidroe imeum keuturonan Nabi Harun. Bak uroe gobnyan teubaiát, ureuëng nyan harôh geupeuseumah sikilogram teupông gandom ubak TUHAN. Siteungoh treuk harôh geupeuseumah watée beungoh uroe dan nyang leubeh nyan óh watée uroe ka seupôt.
21 Teupông nyan harôh teujampu ngon minyéuk, laju teutot ateueh panggang apui, óh lheueh nyan geupriek-priek dan geupeuseumah sibagoe keureubeuen teuhidang. Bée keureubeuen nyang mangat nyan lumpah galak até TUHAN.
22 Keu siumu masa tieb-tieb keuturonan Nabi Harun nyang teubaiát jeuet keu Imeum Agong harôh geupeuseumah keureubeuen nyan. Banmandum nyan harôh teutot sibagoe peuseumahan keu TUHAN.
23 Tieb-tieb keureubeuen teuhidang nyang geupeuseumah lé imeum harôh teutot banmandum, mubacutpi hana jeuet teupajoh.
24 TUHAN meufeureuman ubak Nabi Musa, geuyue jak peusampoe ubak Nabi Harun ngon aneuëk-aneuëk gobnyan keuhai peuratoran-peuratoran lagée nyoe keuhai keureubeuen peu amphon desya. Beulatang keu keureubeuen peu amphon desya teusie nibak teumpat nyang lazem teusie beulatang keu keureubeuen nyang teutot. Keureubeuen nyan lumpah that suci.
26 Imeum nyang peuseumah keureubeuen nyan harôh geumakheun atra nyan nibak teumpat nyang khusos, na kheueh nibak seuramo Khimah TUHAN.
27 Soe mantong atawa peue mantong nyang keunong nibak sie beulatang peulara nyan teuma keunong bala sabab sakeuti nyang ka keunong nibak sie nyan. Meunyoe siôn bajée nyang keunong meusipreuk darah beulatang nyan, bajée nyan harôh teu rhah bak teumpat nyang khusos.
28 Beulangöng tanoh nyang teupeuguna keu teumpat reuböh sie keureubeuen nyan harôh teupeubeukah. Meunyoe nyang teupeuguna beulangöng beuso, beulangöng nyan harôh teu-uet dan teupeu gleh laju ngon ié.
29 Tieb-tieb ureuëng agam lam keuluwarga imeum-imeum nyan jeuet jipajoh keureubeuen nyang lumpah suci nyan.
30 Beulatang keu keureubeuen peu amphon desya nyang teucok bacut darah jih keu teuba ubak Ruweueng Suci, atranyan harôh teutot sampoe habéh dan hanjeuet teupajoh.
Wordproject® is a registered name of the International Biblical Association, a non-profit organization registered in Macau, China.